Diari Oficial de la Generalitat Valenciana


Sumari del DOGV 8498, del 04-03-2019 (2019/1717)

RESOLUCIÓ de 19 de febrer de 2019, de la directora general del Sector Públic, Model Econòmic i Patrimoni, per la qual es disposa la publicació del IV Acord de la Comissió de Diàleg Social del Sector Públic Instrumental de la Generalitat, relatiu al Pla de formació global per al personal del sector públic instrumental de la Generalitat.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8498

Data del DOGV
:   04-03-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/1717


Data del document
:   19-02-2019

Organisme emissor
:   Conselleria d'Hisenda i Model Econòmic

Tipus de document
:   Resolució

Descriptors 

:   * Conselleria d'Hisenda i Model Econòmic
    * concurs administratiu

RESOLUCIÓ de 19 de febrer de 2019, de la directora general del Sector Públic, Model Econòmic i Patrimoni, per la qual es disposa la publicació del IV Acord de la Comissió de Diàleg Social del Sector Públic Instrumental de la Generalitat, relatiu al Pla de formació global per al personal del sector públic instrumental de la Generalitat. [2019/1717]  
En data 24 de gener de 2019, la Comissió de Diàleg Social del Sector Públic Instrumental de la Generalitat va acordar l'aprovació del IV Acord de la citada comissió, relatiu al Pla de formació global per al personal del sector públic instrumental de la Generalitat, el qual ha de ser objecte de publicació en el Diari Oficial de la Generalitat Valenciana segons el que es disposa en l'apartat sisé de l'acord esmentat.  
A aquest efecte i en compliment del que s'ha exposat anteriorment, és procedent la publicació del referit acord, el contingut del qual figura com a annex a aquesta resolució, perquè se'n prenga coneixement i efectes.  
  
València, 19 de febrer de 2019.- La directora general del Sector Públic, Model Econòmic i Patrimoni: Isabel Castelló García.  
  
  
ANNEX  
  
IV Acord de la Comissió de Diàleg Social del Sector Públic Instrumental de la Generalitat, relatiu al Pla de formació global per al personal del sector públic instrumental de la Generalitat  
  
La formació dels empleats públics constitueix un element essencial per a la consecució de la modernització del sector públic. La millora i el perfeccionament del capital humà és un valor inqüestionable en tota organització i, per això, ha de ser abordada com una exigència prioritària. Per tal motiu, cal plantejar la formació com un dret i, alhora, un deure del personal al servei del sector públic.  
Fins al moment, les entitats integrants del sector públic instrumental de la Generalitat no han afrontat una planificació i ordenació integral de les necessitats conjuntes de formació ni tampoc han tingut accés als plans de formació desenvolupats periòdicament per l'IVAP, com a òrgan competent de l'Administració de la Generalitat encarregat de la coordinació, programació i execució de la formació.  
  
Amb la finalitat de corregir i reconduir aquesta anòmala situació, el Consell de la Generalitat ha volgut que l'Institut Valencià d'Administració Pública (IVAP) es constituïsca en l'eix vertebrador de la formació del personal al servei dels ens del sector públic instrumental de la Generalitat.  
Per a això, el Consell ha impulsat un canvi normatiu, materialitzat a través de la Llei 27/2018, de 27 de desembre, de mesures fiscals, de gestió administrativa i financera i d'organització de la Generalitat, que modifica la regulació de l'IVAP continguda en l'article 95 de la Llei 10/2010, de 9 de juliol, d'ordenació i gestió de la funció pública valenciana, permetent la participació de l'IVAP en la formació i perfeccionament del personal al servei dels ens del sector públic instrumental de la Generalitat en els termes que s'establisquen en els acords de cooperació interadministrativa que pogueren subscriure's.  
  
D'aquesta manera, una vegada efectuat el canvi legislatiu que permet implementar la participació de l'IVAP en la formació del personal del sector públic instrumental de la Generalitat, i conscient de la importància que representa aquest fet per a la millora de la competència professional vinculada a l'acompliment de les funcions que realitzen, el Consell ha volgut fer partícip del desenvolupament d'aquest objectiu a la Comissió de Diàleg Social del Sector Públic Instrumental de la Generalitat, creada amb data de 21 de juliol de 2016, en el marc de l'Acord de legislatura de la mesa general de negociació del personal funcionari, estatutari i laboral de la Generalitat, de 9 de juny de 2016.  
En conseqüència, una vegada debatut en el si de la Comissió de Diàleg Social del Sector Públic Instrumental de la Generalitat les oportunitats i els reptes que planteja aquesta nova etapa per a la formació del personal al servei dels ens que conformen el referit sector públic, aquesta comissió acorda:  
  
Primer  
El personal al servei dels ens que componen el sector públic instrumental de la Generalitat podrà participar en les activitats i accions formatives convocades per l'IVAP, en els termes que s'establisquen en els convenis singulars que l'IVAP subscriurà amb cada entitat i sempre que el citat personal reunisca els requisits específics establits, si escau, per a cada curs, jornada o seminari del pla formatiu.  
  
  
Segon  
Els ens del sector públic instrumental que desitgen participar i col·laborar en els plans formatius de l'IVAP hauran de subscriure prèviament un acord de cooperació interadministratiu amb l'IVAP, que contindrà, entre altres qüestions, la forma de finançament de les activitats i accions formatives en les quals participe el seu personal.  
Així mateix, hauran de comunicar a l'IVAP una relació del personal que integra la seua plantilla, amb les dades necessàries d'identificació, a fi de permetre el seu accés telemàtic a les activitats formatives. Aquesta relació haurà de ser objecte d'actualització permanent pels citats ens.  
  
  
Tercer  
Les activitats de formació específica i singulars impartides pels ens del sector públic instrumental i dirigides al personal al seu servei podran ser homologades per l'IVAP d'acord amb els requisits i procediment establits en l'Ordre 10/2010, de 2 de juliol, de la Conselleria de Justícia i Administracions Públiques.  
  
Quart  
Anualment, l'IVAP es dirigirà als ens del sector públic instrumental per a recaptar les necessitats formatives detectades en el seu personal, a fi de prendre-les en consideració per a l'elaboració dels corresponents plans de formació.  
  
Cinqué  
El present acord serà efectiu a partir de la segona convocatòria del Pla de formació 2019 de l'IVAP, inclusivament, així com de les futures convocatòries anuals.  
  
Sisé  
El present acord serà objecte de publicació en el Diari Oficial de la Generalitat Valenciana.  
  
València, 24 de gener de 2019  
  
Les parts signants, membres de la comissió.